FI Euroopan unionin virallinen lehti C 128/95

Euroopan talous- ja sosiaalikomitean lausunto aiheesta ”Ehdotus neuvoston asetukseksi Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä annetun asetuksen (EY) N:o 1083/2006 muuttamisesta siltä osin kuin on kyse tiettyjen vaatimusten yksinkertaistamisesta ja tietyistä varainhoitoa koskevista säännöksistä”

KOM(2009) 384 – 2009/0107 (AVC)

(2010/C 128/17)

Yleisesittelijä: Carmelo CEDRONE

Neuvosto päätti 11. syyskuuta 2009 Euroopan yhteisön perustamissopimuksen 262 artiklan nojalla pyytää Euroopan talous- ja sosiaalikomitean lausunnon aiheesta

Ehdotus: neuvoston asetus Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä annetun asetuksen (EY) N:o 1083/2006 muuttamisesta siltä osin kuin on kyse tiettyjen vaatimusten yksinkertaistamisesta ja tietyistä varainhoitoa koskevista säännöksistä

KOM(2009) 384 lopullinen – 2009/0107 AVC.

Euroopan talous- ja sosiaalikomitean työvaliokunta päätti 29. syyskuuta 2009 antaa asian valmistelun ”talous- ja rahaliitto, taloudellinen ja sosiaalinen yhteenkuuluvuus” -erityisjaoston tehtäväksi.

Asian kiireellisyyden vuoksi Euroopan talous- ja sosiaalikomitea nimesi 4.–5. marraskuuta 2009 pitämässään 457. täysistunnossa (marraskuun 5. päivän kokouksessa) yleisesittelijäksi Carmelo Cedronen ja hyväksyi seuraavan lausunnon. Äänestyksessä annettiin 82 ääntä puolesta eikä yhtään vastaan 1:n pidättyessä äänestämästä.

1. Päätelmät ja suositukset

1.1 ETSK merkitsee tiedoksi komission edellä mainitun ehdotuksen.

1.2 ETSK kannattaa yleisesti ehdotusta seuraavassa esitetyin huomioin.

2. Perustelu

2.1 Tiettyjen säännösten yksinkertaistaminen

2.1.1 ETSK on Euroopan parlamentin ja alueiden komitean tapaan vedonnut jo vuosia sen puolesta, että yhteisön säädöksiä yksinkertaistettaisiin ja mukautettaisiin todellisiin oloihin. (1) ETSK antaa täyden tukensa muutoksille, joita komissio esittää säännösten yksinkertaistamiseksi seuraaviin asetuksen (EY) N:o 1083/2006 kohtiin: 39 artikla, 41 artiklan 1 ja 2 kohta, 44 artikla, 48 artiklan 3 kohta, 55 artiklan 3 ja 4 kohta, 65 artiklan 3 kohta, 57 artiklan 1 ja 5 kohta sekä 67 artiklan 2 kohta.

2.1.2 ETSK korostaa kuitenkin, että muutosten ei tule antaa aiheuttaa hallinnollista epävarmuutta asianomaisille tahoille ja toimijoille. Liian usein käy niin, että sovellettavia sääntöjä muutetaan kesken ohjelmakauden.

2.1.3 ETSK:n mielestä nämä ehdotukset ovat vähin, mitä Eurooppaa finanssikriisin johdosta koettelevan talous- ja työllisyyskriisin ratkaisemiseksi on tehtävä.

2.1.4 Komitea kehottaakin komissiota jatkamaan jo aloitettuja yksinkertaistamistoimia entistä rohkeammin. Seuraavaksi asetusta tulee tarkistaa perusteellisesti menettelyjen yksinkertaistamiseksi, selventämiseksi ja tehostamiseksi entisestään.

2.2 Varainhoitosäännökset

2.2.1 ETSK kannattaa muutoksia, joita komissio esittää seuraaviin asetuksen (EY) N:o 1083/2006 kohtiin: 77 ja 78 artikla, 88 artiklan 3 kohta ja 94 artiklan 1 kohta.

2.2.2 ETSK pyytää painokkaasti, etteivät jäsenvaltiot vastustaisi osarahoitusta koskevaa komission ehdotusta.

2.2.3 Komitea katsoo kuitenkin, että 77 artiklaan esitettyjä muutoksia ei tule soveltaa yleisesti, vaan soveltaminen tulee rajata erityishankkeisiin (innovointi, kestävä kehitys jne.) ja sellaisiin hankkeisiin, joilla on erityinen merkitys kriisin ratkaisemisen kannalta.

Bryssel 5. marraskuuta 2009 Euroopan talous- ja sosiaalikomitean puheenjohtaja Mario SEPI

(1) Ks. ETSK:n lausunnot aiheista ”Komission tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle koheesiopolitiikan strategioita ja ohjelmia ohjelmakaudella 2007–2013 koskevien neuvottelujen tuloksista” (EUVL C 228, 22.9.2009, s. 141) ja ”Ehdotus: neuvoston asetus Euroopan aluekehitysrahastoa, Euroopan sosiaalirahastoa ja koheesiorahastoa koskevan asetuksen (EY) N:o 1083/2006 muuttamisesta tiettyjen varainhoitoa koskevien säännösten osalta” (EUVL C 218, 11.9.2009, s. 107).